Med 121 træffere sluttede den nordjyske skytte på en 8. plads, hvilket var nok til at sikre ham den sidste af fem OL-pladser. Anders Golding startede onsdag med to flotte runder med 49 træffere af 50 mulige, men under lidt uheldige omstændigheder med et par dommerkendelser måtte han nøjes med 47 træffere under torsdagens konkurrence. Inden de afsluttende 25 duer fredag var han helt nede som nummer 20, men med 25 træffere skød han sig op i feltet og endte på den "gyldne" 8. plads som udløste OL-billetten. Anders  Golding har flere gange gennem de sidste par år været uheldig, og meget tæt på OL-pladsen - men denne gang var det ham som havde heldet. Sæsonen for den 23 årige skytte fra Moseby er dog langt fra slut endnu. I starten af august afholdes DM individuelt og i september skal han til VM på Cypern.

Referat:
Anders Golding fra Jetsmark Sogns Jagtforening sikrede sig i eftermiddags en OL-plads i skeetskydning ved EM i Spanien.